Темир көмүртектүү куймалар

Темир көмүртектүү куймалар – негизи темир болгон көмүртектүү куймалар. Куйма курамын жана структурасын өзгөртүп, ар түрдүү касиеттеги куймалар, башкача айтканда универсал материалдар алынат. Таза жана техникалык Т.к.к. болуп айырмаланат. Биринчиси изилдөө максатында өтө аз өлчөмдө алынат. Экинчиси ар кандай бирикмелер, легирлөөчү элементтер, кээде модификациялоочу элементтери бар чоюн (С 2 % ашык), болот (С 2 % чейин) болуп бөлүнөт. Техникалык Т.к.к. – кадимки легирленүүчү жана модификациялануучу болуп бөлүнөт. Т.к.к. түзүлүшү анын курамы, катуулануу шарты жана катуу абалдагы структуралык өзгөрүрүшү менен аныкталат. Катууланган Т.к.к. түзүлүшү муздатканда өзгөрөт. Бул өзгөрүү темир полиморфдуу айланышы, андагы көмүтектин эригичтигинин азайышы менен түшүндүрүлөт. Т.к.к. түзүлүшүн ар кандай өзгөртүүгө болот. Т.к.к. структурасын башкаруунун негизги методу – анын химиялык курамын, катуулануу шартын, ийилүү деформациясын, термикалык жана жылуулук механикалык иштетүүсүн өзгөртүү. Кристалл фазалык курамын, чоңдугун, формасын, бөлүнүшү жана андагы дефектилерди өзгөртүү менен Т.к.к. касиеттерин дагы кеңири өзгөртүүгө болот.

 Колдонулган адабияттар 
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6
Категория: Химия